
	Svrha dokumenta
	Zakon o izmjenama i dopunama Zakona o javnoj nabavi (Narodne novine 48/26) stupio je na snagu 16.05.2026. godine, a člankom 86. stavkom 3. istog Zakona propisano je da će naručitelji u roku od 3 mjeseca od stupanja na snagu Zakona uskladiti svoje opće akte kojima se uređuju pravila, uvjeti i postupci jednostavne nabave te planove s odredbama Zakona.

Člankom 15. stavkom 2. Zakona o javnoj nabavi (Narodne novine 120/16, 114/22, 48/26 – dalje u tekstu ZJN 2016) propisano je da naručitelj pravila, uvjete i postupke jednostavne nabave uređuje općim aktom, pri čemu je obvezan urediti pravila:

a) o poštivanju načela javne nabave iz članka 4. ovoga Zakona i sprječavanju, prepoznavanju i uklanjanju sukoba interesa sukladno odredbama članaka 75. do 83. ovoga Zakona

b) o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura

c) o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.

Nadalje, člankom 15. stavkom 5. i 6. ZJN 2016 propisani su pragovi za provođenje jednostavne nabave i način provođenja:

- Postupak jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH,

-  Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave u modulu jednostavne nabave EOJN RH.

Člankom 15. stavkom 7. ZJN 2016 propisane su iznimke za provođenje postupka jednostavne nabave putem javne objave.

Člankom 15. stavkom 4. ZJN 2016 propisano je da je naručitelj obvezan opći akt kojim uređuje postupke jednostavne nabave, kao i sve njegove izmjene i dopune, objaviti na svojim internetskim stranicama te učiniti dostupnim u EOJN RH.

Odredbe članka 15. ZJN 2016 stupaju na snagu 1. rujna 2016. godine.

